বাংলাদেশ টেক্সটাইল বিশ্ববিদ্যালয়ের ইতিহাস বেশ পুরোনো। ১৯২১ সালে, ব্রিটিশ আমলে ঢাকার নারিন্দায় একটি উইভিং স্কুুলের গোড়াপত্তন হয়েছিল। নাম রাখা হয়েছিল ‘ইস্ট বেঙ্গল টেক্সটাইল ইনস্টিটিউট’। ১৯৫০ সালে এসে প্রতিষ্ঠানটিতে ডিপ্লোমা কোর্স চালু হয়, আর নাম বদলে রাখা হয় ‘ইস্ট পাকিস্তান টেক্সটাইল ইনস্টিটিউট’। এসব কিছু চলছিল নারিন্দাতেই। ১৯৬০ সালে প্রতিষ্ঠানটি নিয়ে আসা হয় এখনকার ক্যাম্পাস, তেজগাঁও বাণিজ্যিক এলাকায়। এবং ১৯৭৮ সাল থেকে ঢাকা বিশ্ববিদ্যালয়ের অধীনে সেখানে চালু হয় চার বছরের ব্যাচেলর ডিগ্রি কোর্স। সেই সঙ্গে চালু হয় নতুন নাম—কলেজ অব টেক্সটাইল ইঞ্জিনিয়ারিং অ্যান্ড টেকনোলজি। কালে কালে সেই নামও গত ২৬ সেপ্টেম্বর থেকে অতীতের ঘরে চলে গেল। প্রতিষ্ঠানটি এখন পূর্ণাঙ্গ একটি বিশ্ববিদ্যালয়।এই পরিবর্তন স্বভাবতই আনন্দ-উল্লাসের বড় উপলক্ষ হয়ে এসেছে বাংলাদেশ টেক্সটাইল বিশ্ববিদ্যালয়ের প্রায় হাজারখানেক শিক্ষার্থীর কাছে। আর সবার মতোই টেক্সটাইল ম্যানেজমেন্ট বিভাগের তৃতীয় বর্ষের মিথুন রায়ও যারপরনাই খুশি, ‘এটা আমাদের অনেক দিনের চাওয়া ছিল। পূরণ হয়েছে, তাই আমরা অবশ্যই খুশি। আরও খুশি হব, যখন বিশ্ববিদ্যালয়ের যাবতীয় সুবিধা ভোগ করতে পারব। সবচেয়ে আনন্দের বিষয় হলো, বিশ্ববিদ্যালয় হওয়ার ফলে আমাদের শিক্ষার মানোন্নয়ন আরও ত্বরান্বিত হবে। আগে এখানে এমএসসি করা যেত না, এখন তা সম্ভব।’ পাশেই ছিলেন টেক্সটাইল ইঞ্জিনিয়ারিং বিভাগের তৃতীয় বর্ষের রুহুল আমিন। বললেন তার ভালো লাগা আর চাওয়া-পাওয়ার কথা, ‘বিশ্ববিদ্যালয় হলো, অনেক খুশি আমরা। এখন দেখার বিষয়, সামনের দিনগুলোতে আমরা কতটা সুযোগ-সুবিধা পাব। এখন নতুন আরও শিক্ষক আসবেন, ভিসি আসবেন। আমাদের ক্যাম্পাসটা আরও বড় হবে। বলা হয়, এখানকার গবেষণাগারগুলো শুধু দেশেই নয়, দক্ষিণ এশিয়ার মধ্যে অন্যতম ও স্বয়ংসম্পূর্ণ। চাই, সামনে আরও নতুন নতুন যন্ত্রপাতি আসুক। সৃজনশীলতার জন্য গবেষণার বিকল্প নেই।’ রুহুলের চাওয়া-পাওয়ার তালিকায় আরও কিছু বিষয় যোগ করলেন দ্বিতীয় বর্ষের সাইদুর রহমান, ‘শিক্ষার মানের ব্যাপারে তো কথা হলোই, এখানকার তিনটি হলে (এম এ জি ওসমানী হল, শহীদ আজিজ হল এবং মহিলা হল) আমাদের জীবনযাপনের মানের ব্যাপারেও কিছু বলার থাকে। এখানে আমাদের হল চার্জ একটু বেশিই, পাশাপাশি খাবারের খরচের অঙ্কটাও কম নয়। ইন্টারনেটের সুবিধা পেলে খুব ভালো হয়। বিদ্যুৎ-পানির সমস্যা নিয়েও ভাবার আছে। কারণ কদিন আগে বিদ্যুৎ-পানির ঝামেলার কারণেই ওসমানী হলে ডাইনিং বন্ধ হয়ে যায়; ছাত্ররা বাইরে খাওয়াদাওয়া সারছে।’